News Update: JD.com มองกฎระเบียบคุมเทคโนโลยีจีน ไม่ได้ผ่อนคลาย แต่ “มีเหตุผล” มากขึ้น กังวลล็อกดาวน์กระทบการช้อปปิ้ง - FINNOMENA
JD.com มองว่า กฎระเบียบภาคเทคโนโลยีของรัฐบาลจีนไม่ได้ผ่อนคลายลง แต่ “มีเหตุผล” มากขึ้น หลังการควบคุมภาคอินเทอร์เน็ตจีนตลอด 16 เดือนที่ผ่านมา ทำมูลค่าตลาดหายไปหลายพันล้านดอลลาร์
17 มิ.ย. 2565

JD.com มองว่า กฎระเบียบภาคเทคโนโลยีของรัฐบาลจีนไม่ได้ผ่อนคลายลง แต่ “มีเหตุผล” มากขึ้น หลังการควบคุมภาคอินเทอร์เน็ตจีนตลอด 16 เดือนที่ผ่านมา ทำมูลค่าตลาดหายไปหลายพันล้านดอลลาร์
โควิดและการล็อกดาวน์ในหลายพื้นที่ของประเทศทำให้เศรษฐกิจจีนสั่นคลอน จนรัฐบาลต้องหาทางกระตุ้นเศรษฐกิจ และมีสัญญาณว่าการคุมเข้มภาคเทคโนโลยีอาจผ่อนคลายลง
อย่างไรก็ตาม Xin Lijun ซีอีโอของ JD Retail ให้สัมภาษณ์กับสำนักข่าว CNBC มองว่า “กฎระเบียบไม่ได้ผ่อนคลายลง แต่เริ่มมีเสถียรภาพมากขึ้น”
Xin Lijun อธิบายว่า การพัฒนาภาคส่วนใดภาคส่วนหนึ่งของแต่ละประเทศมักเริ่มจากสภาพแวดล้อมที่เอื้ออำนวยและหละหลวมในระยะแรก พอพัฒนาไปถึงจุดหนึ่งจึงจะเริ่มควบคุมในระดับปานกลาง ซึ่งภาคเทคโนโลยีของจีนกำลังเป็นไปตามกระบวนการนี้ ดังนั้น มันไม่ใช่การผ่อนคลายกฎระเบียบ แต่มันคือการดำเนินการอย่าง “มีเหตุผล” มากขึ้น
JD.com ถือว่ารอดพ้นจากการดำเนินการด้านกฎระเบียบ ต่างจากคู่แข่งอย่าง Alibaba ซึ่งถูกปรับไป 2,800 ล้านดอลลาร์ในปีที่แล้ว
นอกจากนี้ Xin Lijun ยังได้กล่าวถึงเทศกาล 618 Shopping Festival ที่จะมีขึ้นในวันที่ 18 มิ.ย. ของทุกปี ซึ่งปกติแล้วจะเป็นช่วงลดราคาครั้งใหญ่เป็นเวลาหลายวัน และสร้างรายได้ให้กับทั้ง JD.com, Alibaba และ Pinduoduo มากกว่าพันล้านดอลลาร์บนแพลตฟอร์ม
อย่างไรก็ตาม โควิดและการล็อกดาวน์ในหลายเมืองใหญ่โดยเฉพาะเซี่ยงไฮ้ ทำให้การใช้จ่ายของผู้บริโภคอยู่ภายใต้แรงกดดัน ขณะที่ยอดค้าปลีกในเดือน พ.ค. ลดลง 6.7% จากปีที่แล้ว
Xin Lijun กล่าวว่า การแพร่ระบาดและนโยบายควบคุมโควิดส่งผลกระทบต่อหน้าร้าน การดำเนินการด้านลอจิสติกส์บางส่วนของ JD ก็ถูกระงับ และคาดว่ายอดขายเทศกาล 618 จะได้รับผลกระทบเช่นกัน ซึ่ง JD ได้ออกมาตรการช่วยเหลือร้านค้าในช่วงเทศกาล 618 เช่น การลดค่าธรรมเนียมบนแพลตฟอร์ม
อ้างอิง: https://www.cnbc.com/2022/06/16/chinas-tech-regulation-getting-more-rational-jdcom-top-exec.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
jd.com
News Update
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA